‘পদ্মশ্রী’র প্রকৃত প্রাপক কে? দুই দাবিদারকে হাজিরার নির্দেশ ওড়িশা হাইকোর্টের

ভুবনেশ্বর: সমনামি বিতর্কে পদ্মশ্রী পুরস্কার (Padma Shri Reward)। দুই দাবিদারকে ব্যক্তিগত পোর্টফোলিও সহ হাজিরার নির্দেশ ওড়িশা হাইকোর্টের (Orissa High Court) । অসামরিক ক্ষেত্রে দেশের চতুর্থ সম্মানজনক পুরস্কার পদ্মশ্রী। সেই পুরস্কারের কে প্রকৃত প্রাপক, তাই নিয়ে মামলা। কারণ দুজনেরই নাম ও পদবী এক- ‘অন্তর্যামী মিশ্র’।

মামলাকারী পেশায় ডাক্তার এবং ওড়িয়া ভাষার সাহিত্যিক। ওড়িয়া ভাষায় লেখা তাঁর ২৯ টি বই রয়েছে। অন্যান্য ভাষাতেও তাঁর লেখা বই প্রকাশিত। সেই কারণেই তাঁকে ২০২৩ সালে পদ্মশ্রী পুরস্কারের জন্য বাছাই করা হয় বলে দাবি।

কিন্তু অন্যজন স্রেফ সমনামী হওয়ার সুবাদে ওই পুরস্কার গ্রহণ করেছেন বলে অভিযোগ। ওই ব্যক্তি নেহাতই এক সাংবাদিক। সাহিত্যক্ষেত্রে যাঁর কোন অবদান নেই। ফলে তিনি এমন পুরস্কার পেতে পারেন না বলে মামলাকারীর দাবি।

আরও পড়ুন: ‘যমুনার নদীগর্ভে পলি’, সুপ্রিম ভর্ৎসনায় যোগী সরকার

এমন মামলায় বিস্মিত বিচারপতি সঞ্জীব কুমার পানিগ্রাহীর কেন্দ্রীয় সরকার ছাড়াও পুরস্কার প্রাপককে নোটিশ জারির নির্দেশ।

পুরস্কারের জন্য যাঁদের চিহ্নিত করা হয়, তাঁদের সম্পর্কে বিস্তারিত তথ্য রাজ্য সরকারকে যাচাই করতে হয়। তাছাড়াও এমন পুরস্কার প্রাপকদের সম্পর্কে অন্যভাবেও তথ্য সংগৃহীত হয়।

তা সত্ত্বেও এমন দাবি ও পাল্টা দাবি ওঠার মতো পরিস্থিতি কিভাবে তৈরি হল! নাম এক হওয়ার কারণে এমন বিতর্ক তৈরি হওয়াটা অনাকাঙ্ক্ষিত। বিশেষত এমন একটি পুরস্কারের পরিপ্রেক্ষিতে! বিস্মিত বিচারপতির মন্তব্য।

বিষয়টি অত্যন্ত গুরুতর বিবেচনা করে ২৪ ফেব্রুয়ারি (24 February) উপযুক্ত নথিপত্র সহ দুই সমনামিকে এজলাসে হাজিরার নির্দেশ।